Nos Guillermus, decanus et capitulum Eduense, universis presentes litteras inspecturis notum facimus quod in presentia nostra constitutus Guillermus de Disesya, miles, laude et assensu Sibille, uxoris sue, Guidonis, Bertrandi, Johannis et Ludovici, liberorum suorum, precise vendidit, quitavit et in perpetuum concessit quatuor presbiteris ad servitium beate Marie ecclesie Eduensis celebrandum deputatis, vineam suam que dicitur Tarraillie, sitam in fenagio de Disise, inter duas vias, pro triginta libris Divionensium eidem militi a dictis presbiteris in pecunia numerata jam solutis, de dicta vinea se devestiens dictos presbiteros corporaliter investivit. Promiserunt siquidem Guillermus et uxor ejus et liberi corumdem prenominati, juramento corporali prestito, dictam venditionem dictis presbiteris contra omnes efficaciter garantire nec per se vel per alios contra eamdem venditionem venire nec aliquid juris reclamare. Hanc autem venditionem, quitationem pariter et concessionem nos Guillermus decanus et capitulum Eduense, de cujus feodo supradicta vinea movere dinoscitur, dictis presbiteris laudavimus et concessimus. In cujus rei testimonium, ad preces et instantiam omnium supradictorum presentibus litteris sigillum nostrum duximus apponendum. Actum anno gratie Mº CCº XLº septimo, mense julio.